Back to school la Zoo! Conducerea grădinii zoologice din Băneasa a cumpărat tigrilor caiete de trei ori mai scumpe decât prețul pieței! Libertatea a descoperit un om care face afaceri cu instituții din Primăria Capitalei, deschizînd 50 de firme și radiindu-le , până a ajuns la achiziții publice de 4,7 milioane de euro!

joi, 6 septembrie 2018, 10:59

Câteva achiziții publice de papetărie ale Grădinii Zoologice din Băneasa, chiar dacă de valori nu foarte mari, sar în ochi prin supraevaluarea cu 200% și 300% a prețurilor.

E vorba de papetărie și produse de curățenie.

Mergând pe firul unei aparente găinării, Libertatea descoperă schema incredibilă prin care același patron care vinde produse supraevaluate către Zoo fondează 50 de firme, scoate 4,7 milioane euro bani publici din aceleași instituții și apoi își radiază companiile!

Ziarul prezintă azi rețeaua de firme deținute și îngropate de același om, Nicolae Pătrănoiu, după ce a făcut 12.792 de contracte cu statul.

Afacerile sale se grupează în zona mai multor instituții din subordinea Primăriei Capitalei: ALPAB, Zoo Băneasa, UN Arte București, dar și Muzeul Satului sau unități militare.

Deși a promis un răspuns la întrebările pe care Libertatea le-a trimis acum o săptămână, administrația Grădinii Zoologice tace.

De Mirela Neag, Răzvan Luțac și Cătălin Tolontan

Grădina Zoologică din București a încheiat, începând din 2017, 28 de achiziții de produse pentru curățenie, protecția muncii și auxiliare, castroane, cuțite, topoare, papetărie, rechizite, toate de la compania Quick Protect Concept SRL.

Contracte publice la 5 zile de la înființarea firmei!

Fondată pe 28 iunie iunie 2017, Quick Protect Concept este o firmă axată pe contracte cu statul.

La doar 5 zile de la înființare, compania prinde primele contracte cu Primăria Bucureștiului, prin Administrația Lacuri, Parcuri și Agrement București.

Quick are și contracte cu o altă instituție subordonată Primăriei, Grădina Zoologică din Băneasa.

Prețurile achizițiilor Zoo sunt duble și triple față de prețurile produselor identice făcute de alte instituții pe SEAP, sistemul electronic de achiziții publice.

Produse identice înseamnă mărfuri cu același nume, deseori de la același producător și cu prețuri care ajung la 200% sau 300% în cazul Quick!

Schema e aceeași:

Multe sume mici.

Achiziție directă.

Fără licitație.

Caiete dictando A4 pentru tigrii și urșii studioși

Pe 12 iunie 2018, Zoo cumpără caiete de 5.000 de euro, la capitolul ”Rechizite și furnituri de birouri” din SEAP.

Papetăria livrată către Zoo e de mai multe feluri, toată supraevaluată.

De pildă, caietele dictando A4 cu spiră, de 80 file, cumpărate de Grădina Zoologică Băneasa de la Quick costă 9,9 lei.

Aceleași caiete achiziționate de Universitatea Dunărea de Jos de la firma DNS Birotica SRL costă 3,25 lei.

Iar Spitalul Județean de Urgență Ilfov cumpără caiete identice tot de la DNS Birotică SRL cu 3,25 lei.

Prețurile Quick sunt de trei ori mai mari!

Tigru de la Zoo București / Foto: Zoo București / Facebook

La caietele cu coperți policrome, situația se repetă.

Pentru caiet dictando A4, de 80 file, cu coperți policrome, Zoo scoate din buzunarul bucureștenilor 6,7 lei.

Centrul de Transfuzie Sanguină a Municipiului București le cumpără de la Damicos Computer Serv SRL cu 3 lei bucata.

Iar Spitalul Județean de Urgență Buzău ia caiete mai mari, cu 100 de file, de la DNS Birotică SRL, cu 2,5 lei.

La caiete și alte rechizite de 5.000 de euro cu Zoo, care-i totuși lovitura lui Quick? Cam 3.000 de euro.

Pentru atâta lucru e toată agitația celor de la stat și a contractorilor?

Chiar și cele 41 de contracte de papetărie câștigate de Quick, imediat după fondare, cu Administrația Lacuri, Parcuri și Agrement București abia ajung, conform termene.ro, la 10.500 euro.

Quick rămâne, așadar, cu cel mult 7.000 de euro din papetăria livrată la ALPAB.

La scara unei firme, povestea seamănă cu o industrie a derizoriului.

Dar ce face la papetărie, face și la alte produse.

Prețuri umflate la Ariel

La detergentul Ariel, supraprețul plătit de Zoo este tot între 200% și 300% față de alte instituții.

Pentru 11 kg de Ariel, Grădina Zoologică Băneasa achită către Quick 192 lei.

Spre comparație, Centrul de Asistență Medico-Socială Băcești ia Ariel de 10 kg cu 67 de lei, de la SC DC Comercial SRL.

Iar Sanatoriul Pneumoftiziologie Brad cumpără de la Side Grup SRL detergent Ariel de 15 kg cu 67 de lei.

Toate contractele comparate în SEAP de către Libertatea, de caiete sau detergenți, sunt încheiate în 2018, pe o piață asemănătoare.

În total, achizițiile directe dintre Zoo și Quick se cifrează la 43.000 de euro.

Industria derizoriului.

Dar ghemul se deșiră într-o combinație mult mai mare.

Pentru că Nicolae Pătrănoiu, patronul Quick, a avut 50 de firme asemănătoare, cu care a luat peste 4,7 milioane de euro de la stat, în principal din zona Primăriei București!

Repetiția istoriei e șocantă.

Nicolae Pătrănoiu fondează firma, face achiziții directe cu statul și închide firma.

Și face asta de 50 de ori la rând, netulburat de nimeni!

Pătrănoiu, omul din centrul pânzei de păianjen

Firma cu doi angajați Quick Protect Concept SRL este deținută de acționarii Nicolae C. Pătrănoiu, 60 ani, cu 50%, și Monalisa-Maricica Mărgărint, 46 ani, tot cu 50%.

Marja profitului este de peste jumătate din cifra de afaceri!

41.000 euro cifra de afaceri și 23.500 euro profit, și asta pe doar jumătate din anul trecut.

Aparent mic, silențios și neobservat, Pătrănoiu reprezintă o adaptare spectaculoasă a modelului de afaceri ”long tail”: volume mici vândute în mii de contracte.

Numai că, în cazul lui, produsele sunt banale și, de fapt, achizitorul e unul singur: bugetul public!

Sediul firmei Quick este în Hotel Zava din apropierea Pieței Rosetti, fondat ca Hotel Ady Papu, deținut de acționarul Nicolae C. Pătrănoiu.

Hotelul cu 12 camere e plasat într-o clădire istorică din București, datând de la 1911.

Pătrănoiu are 50 de companii pe numele său, la 42 figurând ca administrator, combinația reușită de el făcând graficul de pe termene.ro să arate ca pânza unui păianjen hiperactiv.

Doar 4 din 50 mai sunt în funcțiune: Quick Protect Concept SRL, Ady Papu Hotel SRL, Trade Sicap SRL și New York Cafe AP SRL.

Schema firmelor lui Pătrănoiu, conform termene.ro

Asociata face afaceri tot cu ALPAB și Zoo

Partenera sa, Monalisa Mărgărint, 46 ani, este Director tehnic al hotelului și al multor firme ale lui Pătrănoiu.

Mărgărint apare în doar 4 firme.

Monalisa Mărgărint, asociata lui Pătrănoiu

Monalisa Mărgărint, asociata lui Una dintre aceste firme, Ambika, deținută de Pătrănoiu și în care Monalisa Mărgărint e director, obține un contract de 25.000 de euro cu Grădina Zoologică, semnat chiar de directorul instituției, Ancuța Oprea.

Obiectul achiziției: furnizarea de detergenți, săpunuri și produse de curățat și lustruit.

Ambika Construct SRL este fondată în 2014 și radiată în 2018.

Altă firmă a celor doi, Trade Sicap, a avut afaceri tot exclusiv cu ALPAB și Zoo.

Libertatea a documentat achizițiile publice ale celor 50 de firme ale lui Nicolae Pătrănoiu din ultimii 9 ani.

Cum a ajuns la 12.792 de contracte

Matricea repetitivă după care funcționează rețeaua lui Nicolae Pătrănoiu este:

99% dintre achiziții sunt cumpărări directe.

90% dintre firme, 46 din 50, au fost desființate.

Majoritatea firmelor sunt pe profit când sunt desființate.

Majoritatea au contracte cu toate cele de mai jos sau măcar cu unele dintre instituțiile publice următoare:

-Muzeul Național de Artă al României

-UN Arte București

-Muzeul Satului

-ALPAB

-UM02525 Breaza

Firmele lui Nicolae Pătrănoiu cumulează 12.792 de contracte, în valoare de 4.700.000 euro.

Nicolae Pătrănoiu nu a putut fi contactat pentru comentarii.

În schimb, instituția publică, da.

Libertatea a întrebat, acum o săptămână, Grădina Zoologică din Băneasa cum explică prețurile duble și triple plătite pentru achizițiile publice de la firma Quick Protect Concept SRL, deținută de Nicolae Pătrănoiu.

”Deocamdată analizăm, vă promitem că vă vom răspunde”, a comunicat administrația Zoo.

De o săptămână și până la închiderea acestei ediții nu a sosit niciun răspuns.